b'\n_START_ARTICLE_\nSantana (glasbena skupina)\n_START_SECTION_\nZa\xc4\x8detki\n_START_PARAGRAPH_\nSkupina je bila ustanovljena leta 1967 v San Franciscu kot Carlos Santana Blues Band s pomo\xc4\x8djo Toma Fraserja. Prvo zasedbo so sestavljali Carlos Santana (solo kitara), Marcus Malone (tolkala), Rod Harper (bobni), David Brown (bas kitara) in Gregg Rolie (glavni vokal, Hammond B3). Prva avdicija skupine s to zasedbo se je odvila konec poletja 1967 na Avalon Ballroomu. Po avdiciji jim je glavni promotor Chet Helms povedal, da skupina ne bo nikoli dosegla uspeha na glasbeni sceni San Francisca, Carlosu pa je predlagal naj obdr\xc5\xbei svojo slu\xc5\xbebo pomivalca posode v lokalu Tick Tock\'s Drive-In na ulici 3rd Street. V tem \xc4\x8dasu je skupina pri\xc4\x8dela s snemanjem debitantskega albuma Santana, Malone pa je skupino \xc5\xbee zapustil zaradi obto\xc5\xbebe umora in je za\xc4\x8del s prestajanjem kazni v zaporu San Quentin State Prison v Marin Countyju.\n_START_SECTION_\nWoodstock in preboj\n_START_PARAGRAPH_\nPred Woodstockom je bil Bill Graham napro\xc5\xa1en za pomo\xc4\x8d pri logistiki in na\xc4\x8drtovanju. Bill je dejal, da bo ponudbo sprejel le, \xc4\x8de bo lahko na festivalu nastopila tudi nova skupina Santana, ki jo je Graham vzel pod svoje okrilje. Santana je tako postala ena izmed izvajalcev na Festivalu Woodstock, bobnar Michael Shrieve pa je z dvajsetimi leti starosti postal najmlaj\xc5\xa1i glasbenik, ki je igral na festivalu. Skupina je maja 1969 za\xc4\x8dela snemati debitantski album Santana, ki je bil dokon\xc4\x8dan v enem mesecu._NEWLINE_Santana je igrala na Woodstocku. Konec meseca so izdali debitantski album, ki je dosegel 4. mesto lestvice Billboard 200, singl "Evil Ways" pa se je v ZDA uvrstil med Top 10.\n_START_SECTION_\nAbraxas in Santana III\n_START_PARAGRAPH_\nZatem je skupina od\xc5\xa1la na promocijsko turnejo, prav tako pa je za\xc4\x8dela delati na naslednjem albumu Abraxas. Snemanje se je za\xc4\x8delo v sredini aprila 1970 v studiju Wally Heider Studios v San Franciscu, kon\xc4\x8dano pa je bilo v za\xc4\x8detku maja 1970. Album, katerega vrhunec je bila predelava skladbe "Black Magic Woman" skupine Fleetwood Mac, ki je na lestvici Billboard Hot 100 dosegla 4. mesto, je iz\xc5\xa1el septembra 1970 in je dosegel 1. mesto lestvice Billboard 200._NEWLINE_Od januarja do julija 1971 je skupina snemala album Santana III. Album je iz\xc5\xa1el septembra 1971 in je prav tako dosegel vrh lestvice Billboard 200. Santana III je bil zadnji album skupine, ki ga je posnela klasi\xc4\x8dna zasedba z Woodstocka.\n_START_SECTION_\nCaravanserai\n_START_PARAGRAPH_\nPred snemanjem njihovega \xc4\x8detrtega albuma Caravanserai, je pri\xc5\xa1lo do nekaj sprememb zasedbe. Leta 1971 je skupino pred snemanjem zapustil basist David Brown, ki sta ga nadomestila Doug Rauch in Tom Rutley. Skupino je zapustil tudi Michael Carabello, nadomestila pa sta ga Armando Peraza in Mingo Lewis. Klaviaturista Gregga Rolieja je nadomestil Tom Coster._NEWLINE_Caravanserai je dosegel 8. mesto na lestvici, \xc4\x8deprav z njega ni iz\xc5\xa1el noben hit singl.\n_START_SECTION_\n1973\xe2\x80\x9379: Eksperimentiranje in konsolidacija\n_START_PARAGRAPH_\n13 mesecev po albumu Caravanserai je Santana izdala album Welcome. Welcome je bil prvi izmed \xc5\xa1tirih zaporednih albumov skupine, ki je postal zlat, prej\xc5\xa1nji \xc5\xa1tirje pa so vsi postali platinasti. Album je na lestvici Billboard 200 dosegel 25. mesto, kar je bila njihova najni\xc5\xbeja uvrstitev do tedaj. Naslednjih nekaj albumov je vsebovalo ve\xc4\x8d eksperimentiranja, za\xc4\x8den\xc5\xa1i z albumom Borboletta, ki je bil argumentirano slab\xc5\xa1i od svojega predhodnika, \xc4\x8deprav je bil na lestvici uvr\xc5\xa1\xc4\x8den pet mest vi\xc5\xa1je._NEWLINE_Album Amigos, ki je iz\xc5\xa1el leta 1975, je bil dosti bolj uspe\xc5\xa1en. Dosegel je 10. mesto na lestvicah in Top 10 na lestvicah v Franciji, Avstraliji, Novi Zelandiji, Avstriji in na Nizozemskem. Album je bil znanilec vrnitve uspeha. Naslednji album Festival je bil nekako v nasprotju z novim uspehom, njegov naslednik Moonflower, ki je iz\xc5\xa1el leta 1977, pa je bil znova uspe\xc5\xa1en. Album je bil verjetno najuspe\xc5\xa1nej\xc5\xa1i album skupine po albumu Santana III, prejel je 2x platinast certifikat in postal prvi album skupine po albumu Borboletta, ki se je uvrstil med top 10 v Zdru\xc5\xbeenem kraljestvu. Zaznamoval ga je slogovni premik skupine, vseboval pa je tr\xc5\xa1i in bolj konvencionalen zvok kot prej\xc5\xa1nji albumi, vseeno pa je vseboval eksperimentalni zvok, ki je zaznamoval zadnji nekaj albumov._NEWLINE_Naslednja dva albuma Inner Secrets in Marathon, ki sta iz\xc5\xa1la leta 1978 in 1979 sta bila znova glasbeni premik skupine od latin-rocka, ki je zaznamoval albume skupine konec 60. in ve\xc4\x8dino 70. let proti bolj konvencionalnem rockovskem zvoku. Albuma nista bila zelo komercialno uspe\xc5\xa1na, \xc4\x8deprav sta v ZDA oba dosegla zlati certifikat.\n_START_SECTION_\n1980\xe2\x80\x9397: Komercialni upad in sedemletni premor\n_START_PARAGRAPH_\n80. leta so se za skupino za\xc4\x8dela uspe\xc5\xa1no. Leta 1981 je iz\xc5\xa1el njihov album Zebop!, ki se je v \xc5\xa1tevilnih dr\xc5\xbeavah uvrstil med top 20, dosegel pa je tudi platinasti certifikat. Naslednje leto je iz\xc5\xa1el album Shang\xc3\xb3. S tem albumom se je za\xc4\x8del upad komercialnega uspeha skupine, \xc4\x8deprav je album dosegel zlat certifikat._NEWLINE_\xc4\x8cez tri leta je skupina izdala naslednji album Beyond Appearances, ki je bil komercialno neuspe\xc5\xa1en in prvi album skupine, ki ni dosegel zlatega certifikata. Naslednji trije albumi so bili vsi komercialno neuspe\xc5\xa1ni, dosegli so namre\xc4\x8d 95., 85. in 102. mesto na lestvici Billboard 200. Skupina je nato za sedem let prenehala s snemanjem novih skladb in se je osredoto\xc4\x8dila na turneje.\n_START_SECTION_\n1998\xe2\x80\x932001: Najbolje prodajani album, Grammyji in Hram slavnih rokenrola\n_START_PARAGRAPH_\nLeta 1998 je bila skupina vklju\xc4\x8dena v Hram slavnih rokenrola. Ta dogodek je bil za\xc4\x8detek \xc5\xa1e enega uspe\xc5\xa1nega obdobja skupine. Njihov naslednji album Supernatural, ki je iz\xc5\xa1el leta 1999, je debitiral na 19. mestu lestvice Billboard 200, po 18 tednih pa se je povzpel na 1. mesto._NEWLINE_Prvi singl z albuma, "Smooth", je dosegel 1. mesto lestvice Billboard Hot 100, kjer je ostal 12 tednov. Album sam ni bil uspe\xc5\xa1en le v ZDA, ampak tudi po svetu, kjer je v \xc5\xa1tevilnih dr\xc5\xbeavah dosegel prva mesta lestvic. Drugi singl, "Maria Maria", je prav tako dosegel vrh lestvice Billboard Hot 100. Album je v ZDA postal 15x platinast, prodanih pa je bilo 30 milijonov izvodov albuma. Album je iz\xc5\xa1el 28 let po njihovem zadnjem prvouvr\xc5\xa1\xc4\x8denem albumu Santana III leta 1971. Po Guinnessovi knjigi rekordov je to najdalj\xc5\xa1e obdobje med prvouvr\xc5\xa1\xc4\x8denimi ameri\xc5\xa1kimi albumi istega izvajalca._NEWLINE_Glasbeno je bil album verjetno najve\xc4\x8dji glasbeni premik za skupino. Albumov predhodnik, Milagro je vseboval mo\xc4\x8dne hard rock vplive in vplive latin rocka. Vseeno pa je Supernatural, poleg vplivov latin rocka in blues rocka, vseboval vplive \xc5\xa1tevilnih popularnih zvrsti glasbe tistega \xc4\x8dasa, kot so alternativni rock, pop rock in R&B. Album je osvojil devet grammyjev, vklju\xc4\x8dno z grammyjem za album leta ter tri latin grammyje, vklju\xc4\x8dno z grammyjem za posnetek leta._NEWLINE_Omembe vredno je tudi \xc5\xa1tevilo sodelovanj drugih glasbenikov na tem albumu. Na glavnem singlu je solo vokal odpel pevec skupine Matchbox Twenty, Rob Thomas. Drugi singl je bil posnet v sodelovanju s skupino The Product G&B, na singlu "Put Your Lights On" pa lahko sli\xc5\xa1imo hip-hop izvajalca Everlasta. Kot gostje so na albumu sodelovali \xc5\xa1e Eric Clapton, Eagle-Eye Cherry, Lauryn Hill, Dave Matthews, in Cee-Lo.\n_START_SECTION_\n2002\xe2\x80\x9312: Soo\xc4\x8denje z novim uspehom\n_START_PARAGRAPH_\nNaslednik albuma Supernatural, Shaman je iz\xc5\xa1el 22. oktobra 2002 in je bil te\xc5\xbeko pri\xc4\x8dakovan s strani medijev in obo\xc5\xbeevalcev. \xc4\x8ceprav se je sprva hitro prodajal in je bilo v prvem tednu v ZDA prodanih 298.973 izvodov albuma ter je debitiral na 1. mestu lestvice Billboard 200, je kmalu zdrsnil z lestvic. Album je postal 2x platinast v ZDA, platinast pa je postal \xc5\xa1e v nekaterih drugih dr\xc5\xbeavah, vklju\xc4\x8dno z Avstralijo. Prvi singl z albuma, "The Game of Love", pri katerem lahko sli\xc5\xa1imo Michelle Branch, je dosegel 5. mesto lestvice Billboard Hot 100. Naslednji \xc5\xa1tirje singli z albuma pa se v ve\xc4\x8dini dr\xc5\xbeav niso uvrstili na lestvice, z izjemo zadnjega singla "Why Don\'t You & I", kjer je sodeloval Alex Band, ki je dosegel 8. mesto lestvice Billboard Hot 100. Glasbeno je bil album vrnitev skupine k bolj konvencionalnemu zvoku z vplivi latin rocka._NEWLINE_\xc4\x8cez tri leta je iz\xc5\xa1el naslednji album skupine All That I Am. Album je debitiral na 2. mestu lestvice Billboard 200, drugje pa ni bil preve\xc4\x8d uspe\xc5\xa1en. Album je bil nadaljevanje podobnega zvoka z albuma Shaman in je v ZDA dosegel zlati certifikat. Sledilo je pet let premora, nato pa je iz\xc5\xa1el naslednji album Guitar Heaven. Glasbeno je bil album drasti\xc4\x8dna sprememba za skupino s precej tr\xc5\xa1im zvokom in mo\xc4\x8dnimi vplivi heavy metala. Dosegel je 5. mesto lestvice Billboard 200, ni pa osvojil zlatega certifikata._NEWLINE_Leta 2012 je skupina izdala album Shape Shifter, kjer lahko opazimo vrnitev skupine k zvoku latin rocka. Dosegel je 16. mesto lestvice Billboard 200.\n_START_SECTION_\n2013\xe2\x80\x93danes: Ponovna zdru\xc5\xbeitev klasi\xc4\x8dne zasedbe, Coraz\xc3\xb3n in Santana IV\n_START_PARAGRAPH_\n2. februarja 2013 je Carlos Santana potrdil, da bo ponovno zdru\xc5\xbeil klasi\xc4\x8dno zasedbo skupine, ki je igrala na Woodstocku. Carlos je \xc5\xa1e dejal da \xc5\xbeeli zdru\xc5\xbeiti klasi\xc4\x8dno zasedbo, da bo z njo posnel novo glasbo. Svojo vrnitev so nato potrdili Neal Schon, ki je bil v skupini za\xc4\x8detek 70. let in si je s Carlosom delil solo kitaro, nato pa je skupaj z Greggom Roliejem zapustil Santano in ustanovil skupino Journey; bobnar Mike Shrieve in tolkalist Mike Carabello. O vrnitvi Gregga Rolieja je Santana dejal: "Prepri\xc4\x8dan sem, da bo Gregg sodeloval." Februarja 2013 je Rolie o ponovni zdru\xc5\xbeitvi za Radio.com povedal: \xc2\xbbGre samo za sestavo zasedbe in izvedbo. Jaz sem za. Mislim, da je to odli\xc4\x8dna ideja. Ljudem bo v\xc5\xa1e\xc4\x8d. Odli\xc4\x8dno bo!\xc2\xab_NEWLINE_Medtem je skupina 6. maja 2014 izdala nov studijski album z naslovom Coraz\xc3\xb3n, 9. septembra 2014 pa nov album v \xc5\xbeivo, Coraz\xc3\xb3n \xe2\x80\x93 Live from Mexico: Live It To Believe It._NEWLINE_15. aprila 2016 pa je skupina izdala album Santana IV, studijski album, ki je zdru\xc5\xbeil klasi\xc4\x8dno zasedbo skupine, ki so jo sestavljali Carlos Santana (kitara, vokali), Gregg Rolie (klaviature, solo vokali), Neal Schon (kitara, vokali), Michael Carabello (tolkala) in Michael Shrieve (bobni). Santana IV je prvi album po 45 letih in albumu Santana III, ki ga je posnel omenjeni kvintet._NEWLINE_Zamisel o ponovni zdru\xc5\xbeitvi je nastala nekaj let nazaj, ko je Schon predlagal, da bi s Santano posnel album. Carlosu je bila ideja v\xc5\xa1e\xc4\x8d, vendar jo je \xc5\xa1e nekoliko dopolnil in poklical Rolieja, Shrieveja in Carabella. Po \xc5\xa1tevilnih vajah leta 2013, je skupina med letoma 2014 in 2015 posnela \xc5\xa1estnajst novih skladb, ki jih krasijo zna\xc4\x8dilni elementi - afro-latinski ritmi, nara\xc5\xa1\xc4\x8dajo\xc4\x8di vokali, psihedeli\xc4\x8dni blues kitarski soli in neustavljiva tolkala._NEWLINE_Santana IV vsebuje 16 novih skladb, ki jih je napisala in producirala skupina. Zasedbi "Santana IV" sta se v studiu pridru\xc5\xbeila \xc5\xa1e trenutna \xc4\x8dlana Santane, basist Benny Rietveld in tolkalist Karl Perazzo, na dveh skladbah pa je kot gostujo\xc4\x8di vokalist sodeloval Ronald Isley._NEWLINE_Prvi singl z albuma, "Anywhere You Want To Go" je iz\xc5\xa1el 5. februarja 2016_NEWLINE_21. oktobra 2016 je skupina pri zalo\xc5\xbebi Eagle Rock Entertainment izdala album v \xc5\xbeivo Santana IV: Live at the House of Blues Las Vegas s posnetkom koncerta, ki se je odvil 21. marca 2016 v House of Blues v Las Vegasu._NEWLINE_V za\xc4\x8detku januarja 2019 je skupina sklenila pogodbo z zalo\xc5\xbebo Concord Records, 25. januarja pa je iz\xc5\xa1el EP skupine, In Search of Mona Lisa. Dan pred tem je iz\xc5\xa1el tudi videospot novega singla \xc2\xbbDo You Remember Me\xc2\xab. Skupina je tudi objavila na\xc4\x8drte za izdajo novega albuma, ki ga bo produciral Rick Rubin.'